Juuli 2009

**Juuli [[2009]]**, kroonika

2009. aasta juuli algas kolmapäeval ja lõppes 31 ööpäeva pärast reedel.

## [[1. juuli]]

* Rootsist sai Euroopa Liidu eesistujariik.
* Panamas astus ametisse president Ricardo Martinelli.
* Horvaatia peaminister Ivo Sanader astus tagasi ja teatas oma loobumisest osalusest poliitikas.
* Venemaal jõustus seadus, mis lubab kasiinosid pidada ainult neljas piirkonnas: Kaliningradi ja Rostovi oblastis, Siberis Altai krais ning Kaug-Idas Vladivostoki lähedal. 
* Eestis tõusis käibemaksumäär 20 protsendile maksustatavast väärtusest.
* Scoutspataljoni ülemaks sai major Vahur Karus. 
* Haapsalus avati kunstnik Ilon Wiklandi loomingu teemapark Iloni Imedemaa.

## [[2. juuli]]

* Rahvusvahelise Aatomienergia Agentuuri nõukogu valis agentuuri peadirektoriks Jaapani diplomaadi Yukiya Amano, kelle ametiaeg algab novembris 2009. 
* Itaalia Senat võttis häältega 157:124 vastu seaduse, millega muudeti nii illegaalne immigratsioon kui ka illegaalsete immigrantide varjamine karistatavaks kuriteoks. Parlamendi alamkoda oli seaduse heaks kiitnud juba mais.
* Afganistanis Helmandi provintsis alustasid Ameerika Ühendriikide merejalavägi ja Afganistani väed Ţālebāni võitlejate vastu suunatud ulatuslikku operatsiooni "Mõõgahoop". 
* Põhja-Korea tulistas riigi idarannikult Jaapani merre neli lühimaaraketti.
* Tallinnas algas XXV üldlaulupidu.

## [[3. juuli]]

* Aafrika Liit teatas, et lõpetab Sudaani presidendile ‘Umar Ḩasan Aḩmad al-Bashīrile esitatud süüdistuste tõttu koostöö Rahvusvahelise Kriminaalkohtuga.
* Euroopa Julgeoleku- ja Koostööorganisatsiooni Parlamentaarne Assamblee võttis Vilniuses toimunud istungil häältega 377:8 vastu resolutsiooni, millega kuulutati 23. august natsismi- ja stalinismiohvrite mälestuspäevaks. Venemaa delegatsioon lahkus pärast resolutsiooni vastuvõtmist protesti märgiks saalist.
* Horvaatia president Stjepan Mesić nimetas peaministri kandidaadiks Jadranka Kosori, kellest ametisse kinnitamisel saab riigi ajaloo esimene naispeaminister.
* Ameerika Ühendriikides teatas oma tagasiastumisest Alaska kuberner Sarah Palin. Tagasiastumine jõustub 26. juulil.
* Hondurase ülemkohus lükkas tagasi Ameerika Riikide Organisatsiooni taotluse ennistada 28. juunil sõjaväelise riigipöördega kukutatud president Manuel Zelaya ametisse.
* Venezuela valitsus omandas Hispaania pangandusgrupilt Banco Santander enamusosaluse Venezuela suuruselt kolmandas kommertspangas Banco de Venezuela. Tehingu väärtus oli 1,05 miljardit USA dollarit.
* Birma pealinnas Naypyidaw's kohtusid riigi sõjaväehunta juht kindral Than Shwe ja Myanmari külastanud ÜRO peasekretär Ban Ki-moon. Kohtumisel teatas Than Shwe ÜRO peasekretärile, et viimasel ei lubata kohtuda koduarestis oleva opositsioonijuhi Aung San Suu Kyiga.
* Läti lennufirma airBaltic alustas regulaarlende liinil Riia–Tartu.

## [[4. juuli]]

* Ameerika Riikide Organisatsiooni kohtumisel Washingtonis otsustati ajutiselt peatada Hondurase liikmestaatus organisatsioonis.
* Põhja-Korea tulistas oma idarannikult välja seitse 500-kilomeetrise tabamisulatusega lühimaaraketti, mis kukkusid Jaapani merre. Jaapan ja Lõuna-Korea nimetasid toimunut provokatsiooniks.
* Türgis İstanbulis kohtusid Konstantinoopoli patriarh Bartholomeos I ning Moskva ja kogu Venemaa patriarh Kirill.
* Eestisse saabusid laulupeopidustustele Tomski oblasti asekuberner Sergei Iljinõhh ja Genti linnapea Daniel Termont. Mõlemad kohtusid ka Tallinna linnapea Edgar Savisaarega.

## [[5. juuli]]

* Bulgaarias toimunud parlamendivalimised võitis Sofia linnapea Bojko Borisovi juhitav opositsiooniline paremtsentristlik partei GERB, mis sai 116 kohta 240-kohalises parlamendis.
* Mehhikos toimusid parlamendivalimised.
* Filipiinidel Mindanao saarel Cotabato linnas plahvatas roomakatoliku katedraali ees pärast pühapäevase missa lõppu pomm. Plahvatuses hukkus viis ja sai vigastada vähemalt 26 inimest.
* Euroopa Liidu välispoliitika juht Javier Solana teatas, et ei kavatse sellel kohal pärast ametiaja lõppemist oktoobris enam jätkata.
* Šveitslasest Roger Federerist sai pärast Wimbledoni tenniseturniiri võitmist 15 võiduga enim suure slämmi turniire võitnud tennisist.
* Tallinnas lõppes XXV üldlaulupidu. Laulu- ja tantsupidu külastas kolme päeva jooksul ligi 154 000 inimest.

## [[6. juuli]]

* Bosnia ja Hertsegoviina presidentuuri esimeheks sai Željko Komšić.

* Horvaatia parlament kinnitas peaministri ametisse Jadranka Kosori, kellest sai Horvaatia esimene naispeaminister.
* Ameerika Ühendriikide president Barack Obama alustas ametlikku visiiti Venemaal. Moskvas toimunud kohtumisel Venemaa presidendi Dmitri Medvedeviga allkirjastasid presidendid strateegiliste ründerelvade piiramise raamlepingu, millega mõlemad riigid kohustuvad vähendama tuumalõhkepeade arvu.
* Hiinas Xinjiangi Uiguuri autonoomse piirkonna keskuses Ürümqis on teist päeva kestvates uiguuride meeleavaldusest alguse saanud rahutustes hukkunud üle 150 ja vigastada saanud üle 800 inimese.
* Hondurase pealinnas Tegucigalpas tõkestas armee tagandatud presidendi Manuel Zelaya lennuki maandumise.
* Saksamaal andis liidukantsler Angela Merkel neljale sõdurile üle Auristi vapruse eest – esimesed Teise maailmasõja järgsed Saksamaa aumärgid sõjalise vapruse eest, mida on nimetatud ka uuteks Raudristideks.
* Vatikani Raadio teatas, et hakkab roomakatoliku kiriku poolt finantseerimise vähendamise tõttu esimest korda oma 80-aastase ajaloo kestel edastama reklaami.
* Eesti peaminister Andrus Ansip sõitis kahepäevasele visiidile Leetu, et osaleda tuhandeaastase Leedu auks toimuvatel üritustel.
* Eestis valiti Eesti Lennuakadeemia uueks rektoriks Jaan Tamm.

## [[7. juuli]]

* Saalomoni Saartel astus ametisse kindralkuberner Frank Kabui.
* Ameerika Ühendriikides Los Angeleses Staples Centeris toimus kell 10.30 kohaliku aja järgi popmuusik Michael Jacksoni mälestusteenistus.
* Ameerika Ühendriikides vannutati pärast mitmekordset häälte ülelugemist senati liikmeks Minnesota esindaja Al Franken, kes peaks tagama Demokraatlikule Parteile vajaliku häälteenamuse senatis.
* Ameerika Ühendriikide infotehnoloogiafirma Google teatas, et toob 2010. aastal turule operatsioonisüsteemi Google Chrome OS.
* Leedus astus rahandusministrina ametisse Ingrida Šimonytė.
* Eestis kinnitas Vabariigi Valimiskomisjon mandaadist loobunud Edgar Savisaare asemel Euroopa Parlamendi liikmeks Vilja Savisaare.

## [[8. juuli]]

* Itaalias L'Aquilas algas kolmepäevane G8 tippkohtumine.
* Indoneesias toimusid presidendivalimised.
* Transnistrias astus ametist tagasi riigi parlamendi esimees Jevgeni Ševtšuk.
* Eestis kuulutas Harju Maakohus välja venekeelset päevalehte Molodjož Estonii kirjastanud osaühingu Moles pankroti.

## [[9. juuli]]

* Costa Ricas president Oscar Ariase vahendusel toimunud võimuläbirääkimised Hondurase presidendiks kuulutatud Roberto Micheletti ja võimult kõrvaldatud presidendi Manuel Zelaya vahel lõppesid tulemusteta.
* Iraagi põhjaosas Tall ‘Afari linnas toimunud kahe enesetapurünnaku tagajärjel hukkus vähemalt 34 inimest ja vigastada sai 62 inimest.
* Hiina edelaosas Yunnani provintsis toimunud 6-palline maavärin põhjustas rohkem kui 10 000 maja kokkuvarisemise ja vigastas vähemalt 330 inimest.
* Eestisse lahkumisvisiidile saabunud NATO peasekretär Jaap de Hoop Scheffer sai president Toomas Hendrik Ilveselt Maarjamaa Risti I klassi teenetemärgi.
* Riigikogu juhatus kinnitas Euroopa Parlamenti valitud Kristiina Ojulandi, Ivari Padari ja Vilja Savisaare asendusliikmetena riigikogu liikmeteks Robert Antropovi, Kalvi Kõva ja Viktor Vassiljevi.

## [[10. juuli]]

* Türgi peaminister Recep Tayyip Erdoğan süüdistas Hiinat genotsiidis. Tuhanded türklased avaldasid İstanbulis ja teistes Türgi linnades meelt uiguuride vastu Xinjiangi piirkonnas toime pandud vägivalla vastu. 
* Rootsi energiaettevõte Svenska Kraftnät, Leedu Lietuvos Energija ja Läti Latvenergo sõlmisid lepingu 350 km pikkuse Läänemerd ületava kaabli NordBalt rajamiseks 2016. aastaks. 
* Türkmenistani president Gurbanguly Berdimuhammedow teatas, et Türkmenistan on valmis hakkama Nabucco gaasijuhtme kaudu maagaasi müüma.
* Kasahstani president Nursultan Nazarbajev allkirjastas seaduse, mis võimaldab kohtutel blokeerida juurdepääsu veebilehtedele.
* Eesti Energia sõlmis tehnoloogiaarendusfirmaga Outotec 1,7 miljardi kroonise maksumusega lepingu põlevkiviõli tehase ehitamiseks.
* Eesti peaministri Andrus Ansipi kohtumisel Eestis visiidil viibiva Botswana välisministri Phandu Tombola Chaha Skelemaniga oli kõne all peamiselt koostöö infotehnoloogia ja turismi vallas.

## [[11. juuli]]

* Peruu president Alan García Pérez nimetas peaministriks Javier Velásqueze, kes vannutati ametisse järgmisel päeval.
* Ameerika Ühendriikide president Barack Obama kohtus oma ühepäevasel visiidil Ghanasse muu hulgas president John Atta Millsiga ja külastas kunagist orjade kogumispunkti.
* Eestis visiidil viibiv Botswana välisminister Phandu Tombola Chaha Skelemani teatas kohtumisel välisminister Urmas Paetiga, et Botswana on kehtestanud Eesti kodanikele viisavabaduse.

## [[12. juuli]]
* Leedus astus ametisse president Dalia Grybauskaitė.
* Peruus astus ametisse peaminister Javier Velásquez.
* Kongo Vabariigis toimusid presidendivalimised. Ametis olev riigipea Denis Sassou-Nguesso valiti 78,6 protsendiga häältest ametisse uueks 7-aastaseks ametiajaks.
* Türgi energiaminister Taner Yıldız kinnitas, et Türgi on nõus osalema Nabucco gaasitrassi rajamises.
* Somaalia armee rünnakus äärmuslike islamimässuliste vastu Muqdishost veidi põhja pool hukkus vähemalt 40 mässulist.
* India idaosas Chhattīsgaṛhi osariigi pealinnast Raipurist umbes 90 km kaugusel hukkus vähemalt 23 politseinikku maoistlike mässuliste rünnakus.

## [[13. juuli]]

* Austria, Bulgaaria, Rumeenia, Ungari ja Türgi allkirjastasid kokkuleppe gaasijuhtme Nabucco rajamiseks. 3300 km pikkune toru plaanitakse valmis saada 2014. aastal.
* Venemaa president Dmitri Medvedev tegi ootamatu visiidi Lõuna-Osseetiasse, kus kohtus Lõuna-Osseetia liidri Eduard Kokoitõga ning külastas Venemaa sõjaväebaasi Tshinvalis.
* Saksamaal esitati väidetavalt Sobibori koonduslaagris valvurina töötanud John Demjanjukile süüdistus 27 900 juudi tapmises osalemise eest.
* Pakistan alustas Swāti orust võitluste eest pagenud põgenike koju tagasi kolimist.
* Venemaa peaminister Vladimir Putin teatas, et majandusraskuste tõttu kärbitakse gaasiettevõtte Gazprom 2009. aasta investeerimisprogrammi 4,3 miljardi dollari võrra.
* Pariisis UNESCO peakorteris anti eesti astrofüüsikule Jaan Einastole üle Marcel Grossmanni auhind, mille ta pälvis panuse eest tumeaine ja kosmilise kärgstruktuuri avastamisel.
* Eesti president Toomas Hendrik Ilves nimetas Andres Rundu asemele Eesti suursaadikuks Andorras (asukohaga Madridis) Toomas Kahuri, Ants Froschi asemele suursaadikuks Poolas Taavi Toome ning Peep Jahilo asemele suursaadikuks Küprosel (asukohaga Ateenas) Andres Talviku.
* Stockholmi arbitraažikohus otsustas, et Oliver Kruuda juhitav AS Luterma peab Alta Capitalile AS Kalevi ärajäänud ostu eest tagastama ettemaksu, mis koos viivisega on ligi 103 miljonit krooni. 
* Tallinna külastas Ameerika Ühendriikide fantaasiakirjanik George R. R. Martin.

## [[14. juuli]]

* Strasbourgis esimesele istungile kogunenud Euroopa Parlamendi uus koosseis valis parlamendi presidendiks endise Poola peaministri Jerzy Buzeki.
* Ameerika Ühendriigid ja Kuuba alustasid uuesti 2003. aastal katkenud kuubalaste immigratsiooni puudutavaid läbirääkimisi. 
* Jaapani parlamendis kukkus läbi peaminister Tarō Asō valitsuskabineti vastu suunatud umbusaldushääletus – valitsuse umbusaldamist toetas 139 parlamendiliiget, vastu oli 333.
* Keenia toll konfiskeeris umbes 300 kg Laosesse teel olnud salakaupa, mille hulgas oli 16 elevandivõhka ja teravmokk-ninasarviku sarve.
* Itaalias ametlikul visiidil viibiv Eesti president Toomas Hendrik Ilves kohtus Roomas Itaalia presidendi Giorgio Napolitanoga.

## [[15. juuli]]
* Ameerika Ühendriikide Senat kinnitas NASA juhiks endise astronaudi Charles Boldeni.
* Iraanis kukkus alla Teheranist Jerevani teel olnud Caspia Airlinesile kuuluv reisilennuk Tupolev Tu-154. Lennuk plahvatas kokkupõrkes maaga Qazvīni provintsis Tākestāni piirkonnas. Lennukis hukkus 151 täiskasvanud reisijat, kaks last ja 15 meeskonnaliiget.
* Uus-Meremaa looderanniku lähistel 33 kilomeetri sügavusel vee all toimus 7,8-magnituudine maavärin, mille epitsenter asus Invercargilli linnast 160 kilomeetrit läänes. Välja anti tsunamihoiatus. Tasmani meri jäi maavärina tõttu 30 cm kitsamaks. See oli tugevaim Uus-Meremaal toimunud maavärin pärast 1931. aasta Hawke's Bay maavärinat.
* Inguššias leiti tapetuna Groznõist röövitud muu hulgas Tšetšeenias sooritatud kuritegusid uurinud Venemaa inimõiguslane Natalja Estemirova.

## [[16. juuli]]

* Islandi parlament hääletas Euroopa Liiduga liitumise läbirääkimiste alustamise poolt. Otsuse peab heaks kiitma ka rahvahääletus.
* Leedu seim kinnitas Isamaaliidu – Leedu Kristlike Demokraatide liidri Andrius Kubiliuse uuesti peaministriks ning tegi talle ülesandeks moodustada valitsus.
* Venemaa president Dmitri Medvedev alustas ametlikku visiiti Saksamaal, kohtudes Baieris Oberschleißheimis liidukantsleri Angela Merkeliga. Visiidi käigus sõlmiti hulk majandusliku koostöö lepinguid.
* Rohkem kui 20 Kesk- ja Ida-Euroopa arvamusliidrit ja poliitikut, nende hulgas Mart Laar ja Kadri Liik, saatsid Ameerika Ühendriikide presidendile Barack Obamale kirja, milles tunnevat muret USA ja NATO suhete pärast Kesk- ja Ida-Euroopa riikidega. 
* Ameerika Ühendriikides nimetati üks Chicago tuntumaid ehitisi Sears Tower ümber Willis Toweriks.
* Gaboni valitsev Demokraatlik Partei valis oma presidendikandidaadiks surnud presidendi Omar Bongo poja Ali-Ben Bongo.
* Euroopa Parlamenti valitud Eesti esindajatest said väliskomisjoni liikmeteks Kristiina Ojuland ja Tunne Kelam; Ivari Padar kuulub majandus- ja rahanduskomisjoni; Siiri Oviir tööhõive- ja sotsiaalkomisjoni ning naiste õiguste ja soolise võrdõiguslikkuse komisjoni; Vilja Savisaar transpordi- ja turismikomisjoni ning Indrek Tarand põhiseaduskomisjoni. 
* Tartus algas 15. korda peetav muusikafestival Klaaspärlimäng.
* Tallinnas puhkes öösel tulekahju linna vanimas puidust sakraalehitises Tallinna Jumalaema Kaasani Ikooni kirikus.

## [[17. juuli]]

* Gaboni peaminister Jean Eyeghe Ndong astus tagasi, et kandideerida presidendivalimistel. Presidendi kohusetäitja Rose Francine Rogombé nimetas uueks peaministriks Paul Biyoghé Mba. 
* Island esitas Euroopa Liidu eesistujamaale Rootsile ametliku ühinemistaotluse.
* Itaalias mõistis kohus 49 Sitsiilia maffia liikmele vanglakaristuse muu hulgas katusepakkumise eest.
* Ameerika Ühendriikide riigisekretär Hillary Clinton alustas Mumbais neljapäevast visiiti Indiasse, mille käigus kohtus ta muu hulgas New Delhis India peaministri Manmohan Singhiga. Kõneldi eelkõige tuumarelvastusest, julgeolekust ja majanduskoostööst.
* Indoneesia pealinnas Jakartas Marriotti ja Ritz Carltoni hotellis enesetaputerroristide korraldatud pommiplahvatustes hukkus vähemalt 9 inimest ja kümned said vigastada.
* Indias Mumbais anti ostjale üle esimene maailma odavaimaks autoks tituleeritud Tata Nano, mille müügihind on umbes 2500 dollarit.
* Itaalias Roomas algasid 2009. aasta ujumise maailmameistrivõistlused.
* Eestis leidsid Tartu Ülikooli arheoloogid Harjumaal Jägala linnuse juures jälgi Eesti teadaolevalt vanimast põllust, mis pärineb aastatest 500–300 eKr.
* Venemaalt üle Narva veehoidla umbes kuu aega tagasi Eestisse triivinud ujuvsaar lasti veehoidla paisust läbi.
* Eesti rahandusministeerium avalikustas andmed, mille kohaselt riigi kulud ületasid esimesel poolaastal tulusid 3,6 miljardi krooniga.

## [[18. juuli]]

* Venemaa president Dmitri Medvedev nimetas Altai krai kuberneri kandidaadiks ametis oleva kuberneri Aleksandr Karlini.
* Mauritaanias toimusid presidendivalimised, mille võitjaks kuulutati riigi sõjaväeline liider Mohamed Ould Abdel Aziz. Ametlike tulemuste kohaselt kogus ta 52,5 protsenti häältest. Opositsiooni väitel valimistulemusi võltsiti. Kokku osales valimistel 65,1 protsenti hääleõiguslikust elanikkonnast.
* Afganistanis Kandahāri provintsis kukkus alla Vene tsiviilhelikopter, õnnetuses hukkus vähemalt 16 inimest.
* Afganistani idaosas kukkus kell 3:15 kohaliku aja järgi alla USA hävitaja F-15E Strike Eagle, sõjaväeallikate sõnul said mõlemad meeskonnaliikmed surma.
* Eestis Vilsandil tähistati tuletorni 200. aastapäeva.

## [[19. juuli]]
* Iraani mõõdukaks peetud asepresidendikandidaat Esfandiyār Raḩīm Mashāyī teatas, et loobub äärmuslaste survel ametist.
* Kasahstanis Almatõs avaldas umbes 5000 uiguuri meelt Hiinas elavate uiguuride toetuseks.
* Jupiteri lõunapooluse lähedal toimus esimene Maalt nähtud impaktsündmus Jupiteril pärast kokkupõrget komeediga Shoemaker-Levy 9 aastal 1994.
* Kanada lääneosas Briti Columbias teist päeva leegitsevate metsatulekahjude eest on evakueeritud vähemalt 17 000 inimest.
* Türgi baarides ja restoranides hakkas kehtima suitsetamiskeeld.
* Eesti president Toomas Hendrik Ilves alustas Portugali presidendi Aníbal Cavaco Silva kutsel 23. juulini kestvat töövisiiti Portugali, et arutada muu hulgas riikidevahelist majandus- ja kultuurialast koostööd.

## [[20. juuli]]

* Ameerika Ühendriikide asepresident Joe Biden alustas visiiti Ukrainas. Plaanis on kohtuda president Viktor Juštšenko ja peaminister Julia Tõmošenkoga, et kinnitada USA jätkuvat toetust Ukrainale.
* Peruu ülemkohus mõistis endisele presidendile Alberto Fujimorile lisaks varem inimsusvastaste kuritegude eest mõistetud 25-aastasele vangistusele seitsmeaastase vanglakaristuse altkäemaksu võtmise eest.
* Venemaa finantsinspektsioon Rosfinmonitoring avalikustas aruande, milles süüdistab Baltimaade panku vene raha pesemises.
* Maailmas tähistati 40 aasta möödumist päevast, mil Apollo 11 astronaudid Neil Armstrong ja Buzz Aldrin astusid esimeste inimestena Kuu pinnale.
* Eesti peaminister Andrus Ansip läks kuni 2. augustini kestvale puhkusele.
* Eestis sulges arvutimüügikett Enter pankrotimenetluse alustamise tõttu kõik oma kauplused.

## [[21. juuli]]

* Jaapani peaminister Tarō Asō saatis laiali parlamendi alamkoja ja kuulutas välja parlamendivalimised 30. augustil 2009.
* Jaapani kaguoasas Yamaguchi prefektuuris põhjustasid mitu päeva kestnud paduvihmad üleujutusi ja rohkem kui 100 maalihet, mille tagajärjel on hukkunud vähemalt üheksa ning kadunud üle kümne inimese.
* Venemaal Moskvas pühitses Moskva ja kogu Venemaa patriarh Kirill Narva piiskopiks ja Tallinna metropoolia vikaarpiiskopiks arhimandriit Lazari.

## [[22. juuli]]
* Ameerika Ühendriikide asepresident Joe Biden alustas visiiti Gruusiasse.
* Haagi Alaline Vahekohus otsustas vähendada Sudaani sõdivate põhja- ja lõunaosa piiril oleva Abyei piire, jättes tüli põhjustavad naftaväljad Põhja-Sudaani territooriumile.
* Kagu-Aasias oli nähtav sajandi pikima kestusega täielik päikesevarjutus.

## [[23. juuli]]

* Kõrgõzstanis toimunud presidendivalimistel võttis eeldatava võitja, ametis oleva presidendi Kurmanbek Bakijevi peamine vastaskandidaat, endine peaminister Almazbek Atambajev oma kandidatuuri tagasi, viidates valimispettusele. Bakijev võitis valimised 76,1-protsendilise toetusega.
* Gruusia pealinnas Thbilisis visiidil viibiv Ameerika Ühendriikide asepresident Joe Biden kinnitas, et USA toetab Gruusia NATO liikmeks saamise pürgimusi ega kavatse tunnustada Abhaasia ega Lõuna-Osseetia iseseisvust.
* Saksamaal avaldas Schleswig-Holsteini liidumaa parlament umbusaldust liidumaa peaministrile Peter Harry Carstensenile.
* ÜRO peasekretär Ban Ki-moon tegi ÜRO Julgeolekunõukogule ettepaneku saata Somaaliasse valitsuse toetuseks kiiresti sõjalist abi.
* Ida-Aafrikas ühendati veealune optiline kaabel SEACOM, mis liidab Keenia, Tansaania, Mosambiigi ja Lõuna-Aafrika Vabariigi India ja Euroopa kaudu rahvusvahelisse lairibavõrku. 
* Poolas ja Tšehhis hukkus tormi ja paduvihma põhjustatud üleujutuste tagajärjel vähemalt kümme inimest ning kümned said vigastada. 
* Rootsis Stockholmi lähedal Nynäshamni sadama juures põrkasid udus kokku kaks Gotlandi ja mandri vahet sõitvat reisilaeva. Vähemalt 15 inimest sai vigastada.

## [[24. juuli]]
* Indoneesia 8. juulil toimunud presidendivalimiste võitjaks kuulutati ametis olev president Susilo Bambang Yudhoyono.
* Hispaanias Kanaari saartel avas kuningas Juan Carlos I maailma suurima teleskoobi Gran Telescopio Canarias.
* Iraani kirdeosas Mashhadi linnas maandumise ajal põlema süttinud Aria Airile kuuluvas reisilennukis hukkus vähemalt 17 ja sai vigastada vähemalt 19 inimest.

## [[25. juuli]]
* Iraagi Kurdistanis toimusid parlamendi- ja presidendivalimised. Ametis olev president Mesûd Barzanî valiti ligi 70 protsendiga häältest tagasi uueks ametiajaks.
* Vormel 1 Ungari Grand Prix' kvalifikatsioonis sai avariis tugeva ajupõrutuse ja koljuvigastuse Felipe Massa, kui Rubens Barrichello vormelilt pudenenud vedrustuse detail tabas tema pead ning ta rajalt välja sõitis.
* Eestimaa Talupidajate Keskliit kuulutas Eesti Talupäevadel 2009. aasta parimaks taluks Ivaski talu Võrumaal.
* Tallinnas avati pärast üheksa kuud kestnud remonti liikluseks Kaarli puiestee ja Vabaduse väljak.

## [[26. juuli]]
* Guinea-Bissaus peeti presidendivalimiste teine voor, kus olid vastamisi 28. juunil peetud esimeses voorus enim hääli saanud endised presidendid Malam Bacai Sanhá ja Kumba Ialá.
* Ameerika Ühendriikide Alaska osariigi kuberner Sarah Palin astus ametist tagasi.
* Indias lasti vette riigi esimene tuumaallveelaev INS Arihant.
* Tšetšeenia pealinna Groznõi kontserdisaalis toimunud enesetapurünnakus hukkus vähemalt viis inimest.
* Eestis Ida-Virumaal Sinimägedes peeti kinni viis Öise Vahtkonna liiget, kes koonduslaagri vangide vormiga sarnanevaid rõivaid kandes piketeerisid seal toimuva igasuvise Eesti grenaderide diviisi veteranide kokkutuleku vastu.

## [[27. juuli]]
* Bulgaarias astus ametisse peaminister Bojko Borisov.
* Kõrgõzstani 23. juulil toimunud presidendivalimiste võitjaks kuulutati ametis olev president Kurmanbek Bakijev.
* Ameerika Ühendriigid ja Hiina alustasid Washingtonis kõrgetasemelisi strateegilisi ja majandusläbirääkimisi.
* Iisraelis visiidil viibiv Ameerika Ühendriikide kaitseminister Robert Gates arutas Jeruusalemmas Iisraeli peaministri Binyamin Netanyahu ja kaitseministri Ehud Barakiga Iisraeli ja Palestiina rahukõneluste taasalustamise võimalusi. 
* Vene Õigeusu Kiriku Moskva ja kogu Venemaa patriarh Kirill alustas visiiti Ukraina pealinna Kiievisse, et kohtuda president Viktor Juštšenkoga.
* Albaanias kuulutati välja 28. juunil toimunud parlamendivalimiste tulemused. Võimuloleva peaministri Sali Berisha juhitav paremtsentristlik allianss võitis parlamendi 140 kohast 70 ning on sunnitud moodustama koalitsiooni vasakparteiga.
* Egiptuses Aleksandrias algas kahepäevane Niiluse-äärsete riikide ministrite kohtumine, kus püütakse kokkuleppele jõuda Niiluse vee kasutusõiguse jagamises.
* Nigeeria põhjaosas hukkus kaks päeva kestnud islami mässuliste alustatud rünnakutes vähemalt 150 inimest.

## [[29. juuli]]

* Guinea-Bissaus kuulutati kolm päeva varem toimunud presidendivalimiste võitjaks Malam Bacai Sanhá, kes sai 63 protsenti häältest.
* Moldovas toimunud parlamendivalimistel kaotas Kommunistlik Partei oma enamuse parlamendis.
* Microsoft ja Yahoo teatasid, et asuvad koos välja töötama uut Google'iga konkureerivat otsingumootorit.

## [[30. juuli]]

* Ameerika Ühendriikide president Barack Obama kuulutas välja 16 Presidendi Vabadusmedali (*Presidential Medal of Freedom*) saajat, nende hulgas Stephen Hawking, Billie Jean King, Sidney Poitier, Mary Robinson ja Desmond Tutu.
* Atlandi ookeanil Turksi ja Caicose ranniku lähedal läks ümber umbes 200 Haiti põgenikuga laev. Laevalt päästeti 124 inimest, umbes 80 inimest on arvatavasti hukkunud.
* Nigeerias suri politsei arestikambris kuulihaavadesse äärmusliku islamiliikumise juht Mohammed Yusuf. Neli päeva Nigeerias kestnud võitluses on hukkunud mitusada äärmuslast, kuid ka tsiviilisikuid ja politseinikke.
* Hollandis Den Helderis Willemsoordi sadamas hävis tulekahjus muuseumina kasutusel olnud Hollandi Ida-India Kompanii lipulaeva Prins Willem koopia.
* Balti kett kanti UNESCO maailma mälu registrisse. 
* Eesti valitsus nimetas Viljandimaa maavanemaks Isamaa ja Res Publica Liitu kuuluva Lembit Kruuse. 
* Tartus avati Vabadussild.

## [[31. juuli]]

* Ungaris Kiskőrösis Sándor Petőfi tõlkijate skulptuuripargis avati skulptor Erna Viitoli valmistatud Ellen Niidu büst. 
* Leedus Klaipėdas BLRT Grupi laevatehases lasti vette Saaremaa Laevakompanii uus reisilaev. 
* Rootsi rannikul Põhjamerel uppus Norra kaubalaev; 50 kilomeetrit eemal Langesundi lähistel jooksis karile Hiina kuivlasti laev.